1 բատ

1 բատը (թաի.՝ 1 บาท) Թաիլանդի բատ դրամական միավորի մետաղադրամների տեսակներից մեկն է։

Թաիլանդում (Սիամում) մետաղադրամի տեսքով հատվում է 18-րդ դարի վերջին տասնամյակից (սկզբում՝ որպես արծաթե գունդ դրամ) մինչև հիմա (ժամանակակից մետաղադրամների ստանդարտով, 1860-ից սկսյալ)։ Կարճ ժամանակ 1 բատ արժեքի ոսկե գունդ դրամներ են թողարկվել Սիամի թագավորներ Ռամա III-ի և Ռամա IV-ի կողմից (19-րդ դար)։ Գունդ դրամների տեսակները միմյանցից տարբերվում են փորագրված զանազան հնդուական և թագավորական խորհրդանշաններով (Չակրա, Պրասատ, և այլն)։

Սովորաբար 1 բատ դրամներն արտադրվել են ընդհանուր շրջանառության համար, բայց 1963 թվականից սկսած թողարկվել են բազմաթիվ հոբելյանական դրամներ և այլ հուշադրամներ։ Արծաթե 1 բատի ստանդարտն էր (19-րդ դար)՝ 90% հարգի արծաթ, 15 գրամ։ Արծաթե 1 բատ դրամների թողարկումը դադարեց 1918 թ., այնուհետև այն հատվում է հասարակ մետաղներից։ Արդի 1 բատը նիկելազօծված երկաթից է։ 1 բատը բաժանվում է 100 սատանգի։

Մեկ բատ արժեք ունեցող մետաղադրամները Թաիլանդում շրջանառության են թողվել հետևյալ տեսակներով՝

Այս տեսակի 1 բատը թեև հուշադրամ է, բայց թողարկվել է նաև ընդհանուր շրջանառության համար։

 Պատմություն 
Սույն հոբելյանական 1 բատանոց դրամը թողարկվել է 1966 թվականին՝ Բանգկոկում կայանալիք 5-րդ Ասիական խաղերի («Ասիադայի») առթիվ։ Մրցույթները, որոնց մասնակցեցին 18 երկիր, տեղի ունեցան նույն թվականի դեկտեմբերի 9-ից դեկտեմբերի 20-ը։

Դրամն արտադրվել է 1961 թվականին ընդունված ստանդարտով՝ պղնձի և նիկելի ձուլույթից, 2,5 սմ տրամագծով։

 Տրամագիծ՝ 2,5 սմ 
 Բաղադրություն՝ պղինձ / նիկել 
 Թողարկման թվականը՝ 1966 
 Արտադրված քանակը՝ 9 մլն. 
 Փողերանոց՝ Պատհումտհանի 
 Կատալոգի համարը՝ Y # 87
 Նումիզմատական արժեքը՝ 3 դոլար («չօգտագործված» վիճակում)

 Նկարագրություն 
Դրամի երեսի կողմի վրա պատկերված են արքայական զույգի կիսանդրիները՝ պրոֆիլով (Ռամա IX թագավորը և Սիրիկիտ թագուհին)։ Վերևում՝ թաիերեն մակագրություն, իսկ զույգի կիսանդրիների ներքևում՝ «1 բատ» բառերը՝ թաիերեն և անգլերեն։

Դրամի դարձերեսի վրա պատկերված է 5-րդ Ասիական խաղերի խորհրդանիշը։

Այս տեսակի 1 բատը Թաիլանդում արտադրվել է ընդհանուր շրջանառության նպատակով։

 Պատմություն 
1996-2008 1 բատը բոլոր մյուս 1 բատանոց հուշադրամներից տարբերվում է հիմնականում նրանով, որ այն թողարկվել է լոկ համընդհանուր շրջանառության համար։ Դրանով է բացատրվում այս մետաղադրամի հսկայական արտադրաքանակը՝ մոտ 10 միլիարդ, 23 տարվա ժամանակամիջոցում։ Մեծ քանակությունը բացատրվում է նաև Թաիլանդի բատ տարադրամի հետևողական արժեզրկմամբ. այսօր 1 բատ մետաղադրամը ամենատարածված մանր դրամն է Թաիլանդում (սույն տեսակը և 2008-ի փոփոխված տարբերակը)։ 2008 թ. այս տեսակի դրամի թողարկումը դադարեցվեց, և նրան փոխարինեց նոր 1 բատ մետաղադրամի տարատեսակը՝ թագավորի ավելի նոր դեմքով և չափսերի ու մետաղի բաղադրության որոշ փոփոխումներով։ Սույն դրամը պղնձի և նիկելի ձուլույթ է։ Դրամը հատվել է Պատհումտհանի քաղաքի փողերանոցում (դրամահատարանում), որտեղ արտադրվում են Թաիլանդի բոլոր մետաղադրամները։

 Նկարագրություն 
Դիմերես
Դրամի երեսի կողմի կենտրոնում, ինչպես և Թաիլանդի բոլոր ժամանակակից դրամների վրա, պատկերված է Ռամա IX թագավորի կիսադեմքը (պրոֆիլը), աջ և ձախ կողմերից շրջապատված թաիերեն գրությամբ։

Դարձերես

Ետևի կողմում (ռևերս, կամ դարձերես) պատկերված է Բանգկոկի աշխարհահռչակ Վաթ Փրա Կաեո տաճարի շինություններից մեկը, բարձր և սուր գմբեթով։ Գմբեթի կողքը՝ թաիերեն գրություն։

 Նումիզմատական արժեք 

Այս մետաղադրամը նումիզմատական արժեք չունի։ Միայն 1986 թ. տարբերակն է գնահատվում 1 դոլար («չօգտագործված» վիճակում)։

 1 բատ («Ռամա IX-ի գահակալման 50-ամյակ») 
 1 բատ, 2008 

 Հոբելյանական դրամներ և հուշադրամներ 
Թաիլանդի 1 բատ հուշադրամները թողարկվել են հետևյալ իրադարձությունների կամ հոբելյանների առթիվ՝

 1961 - թագավոր Ռամա IX-ի և թագուհի Սիրիկիտի վերադարձը միջազգային ուղեպտույտից։
 1963 - թագավոր Ռամա IX-ի ծննդյան 36-ամյակը։
 1966 - 5-րդ Ասիական խաղերը Բանգկոկում։
 1970 - 6-րդ Ասիական խաղերը Բանգկոկում։
 1972 - ՄԱԿ-ի պարենամթերային և գյուղատնտեսական կազմակերպություն (FAO)։
 1972 - Արքայորդի Վաչիրալոնգկոռնի թագաժառանգի տիտղոսի պաշտոնական հռչակումը։
 1973 - Առողջապահության համաշխարհային կազմակերպության 25-ամյակը։
 1975 - 8-րդ Հարավարևելյան ասիական խաղերը Բանգկոկում։
 1975 - Շրինագարինդրա թագուհու ծննդյան 75-ամյակը։
 1977 - ՄԱԿ-ի պարենամթերային և գյուղատնտեսական կազմակերպություն (FAO)։
 1977 - Արքայադուստր Սիրինդհոռնի Չուլալոնգկոռն համալսարանն ավարտելու նշումը։
 1977 - Արքայադուստր Սիրինդհոռնի թագաժառանգի տիտղոսի պաշտոնական հռչակումը։
 1978 - Արքայորդի Վաչիրալոնգկոռնի Սուքհոթաի համալսարանն ավարտելու նշումը։
 1978 - 8-րդ Ասիական խաղերը Բանգկոկում։
 1982 – Պարենամթերքի միջազգային օր։
 1996 – Ռամա IX-ի գահակալման 50-ամյակը։

Արտաքին հղումներ
 Թաիլանդի գանձարանի կայքը (թաիերեն)
 Թաիլանդի կենտրոնական բանկ (անգլերեն) 

 Աղբյուրներ 
 Chester L. Krause and Clifford Mishler. Standard Catalog of World Coins. Iola, WI. (18th Century). Page 1041.
 Chester L. Krause and Clifford Mishler. Standard Catalog of World Coins. Iola, WI. (19th Century). Pages 1038 - 1044.
 Chester L. Krause and Clifford Mishler. Standard Catalog of World Coins. Iola, WI. (20th Century). Pages 1802 - 1806.

Կատեգորիա:Դրամական միավորներ
Կատեգորիա:Բատ
Կատեգորիա:Թաիլանդի մետաղադրամներ
Կատեգորիա:Գունդ դրամներ
Կատեգորիա:Արծաթե դրամներ
Կատեգորիա:Ոսկե դրամներ
Կատեգորիա:Հոբելյանական դրամներ
Կատեգորիա:Բուդդայական տաճարների պատկերով դրամներ
Կատեգորիա:Ասիական խաղերի պատկերով դրամներ